作者:無名氏
標題:沁園春
內容:小閣深沈，寸心懷感，暗憶舊時。念母兄貧窘，姻親勸誘，一身權作，七歲為期。及到門闌，小君猜忌，如履輕冰愁過違。多磨難，是房中詬罵，堂上鞭笞。堪悲。命運乖衰。甚長個孩兒朝夜啼。嘆此生緣業，兩餐淡薄，無時無淚，如醉如痴。暗裡相逢，低聲說與，此個恩情休謾為。須知道，聯難為夏竦，不易張祁。